กระทรวงสาธารณสุข มอบของขวัญวันเด็ก บริการตรวจคัดกรองโรคหายากฟรี แก่ทารกแรกเกิด 30,000 ราย นำร่องใน 6 โรงพยาบาล
กระทรวงสาธารณสุข มอบของขวัญวันเด็ก บริการตรวจคัดกรองโรคหายากฟรี แก่ทารกแรกเกิด 30,000 ราย นำร่องใน 6 โรงพยาบาลนายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวในการเปิดงาน Open House QSNICH ดูแลแก้วตาดวงใจ สู่ครอบครัวไทยแข็งแรง ว่า วันเสาร์ที่สองของเดือนมกราคมทุกปีเป็นวันเด็กแห่งชาติ ซึ่งปีนี้สถาบันสุขภาพเด็กแห่งชาติมหาราชินี กรมการแพทย์ ได้เตรียมมอบของขวัญวันเด็กในปี 2563 ด้วยการคัดกรองและบริบาลผู้ป่วยโรคหายากแบบครบวงจร เช่น โรคทางพันธุกรรมและโรคเมตาบอลิก ในทารกแรกเกิด 30,000 ราย เพื่อช่วยให้วินิจฉัยโรคหายากได้เร็ว ผลการรักษาจะได้ผลดี พ่อแม่จะได้ลูกน้อยที่สมบูรณ์แข็งแรง มีพัฒนาการปกติกลับคืนสู่อ้อมกอด โดยจะเริ่มดำเนินการตั้งแต่เดือนกุมภาพันธ์นี้ ระยะแรกเริ่มใน 6 โรงพยาบาล ได้แก่ โรงพยาบาลราชวิถี โรงพยาบาลเลิดสิน โรงพยาบาลนพรัตน์ราชธานี กรุงเทพมหานคร โรงพยาบาลพุทธชินราช จังหวัดพิษณุโลก โรงพยาบาลอุตรดิตถ์ และโรงพยาบาลสรรพสิทธิประสงค์ จังหวัดอุบลราชธานีนพ.สมศักดิ์ อรรฆศิลป์ อธิบดีกรมการแพทย์ กล่าวถึงกิจกรรม Open House QSNICH ดูแลแก้วตาดวงใจ สู่ครอบครัวไทยแข็งแรง ในครั้งนี้เพื่อประชาสัมพันธ์การดูแลรักษาผู้ป่วยเด็กที่เป็นโรคยุ่งยากซับซ้อน ด้วยนวัตกรรมการรักษาโดยแพทย์เฉพาะทางด้านโรคเด็กให้เข้าถึงบริการด้านการแพทย์ ทั้งศูนย์ความเป็นเลิศด้านศัลยกรรมทารกแรกเกิด ศูนย์เชี่ยวชาญพิเศษด้านจักษุวิทยาเด็ก ศูนย์เชี่ยวชาญพิเศษด้านพัฒนาการและพฤติกรรมเด็ก ที่ได้มาตรฐานอย่างทั่วถึง มีระบบส่งต่อมายังสถาบันฯ ที่มีประสิทธิภาพ ซึ่งปัจจุบันสถาบันสุขภาพเด็กแห่งชาติมหาราชินี เปิดให้บริการผู้ป่วยเด็กปีนี้เป็นปีที่ 69 ดูแลผู้ป่วยนอกระดับตติยภูมิที่ยุ่งยากซับซ้อน ปีละ 350,000 ราย และเป็นผู้ป่วยในอีก 15,000 ราย